Lesarinnlegg: Regjeringa sviktar kommunane – igjen

Korona-krisa har ført mange norske kommunar inn i ein økonomisk vanskeleg situasjon.  Tysdag 12. mai la regjeringa fram løysinga si for kommunesektoren. Denne viste seg å vere ein altfor svak medisin.

For medan kommunalminister Nikolai Astrup ber kommunane om å effektivisere, let han samtidig sjukepleiarar og andre kommunalt tilsette ta rekninga. Han skuldar på at lønsveksten uansett ikkje kjem til å bli så høg som venta, og at kommunane dermed har langt meir å rutte med. Då får tydelegvis sjukepleiarane og dei andre korona-heltane nøye seg med applaus og eit klapp på skuldra for denne gong.

Korona-krisa medfører at fleire kommunar må slite med tap av inntekter. Ei av hovudårsakene til dette er skattesvikt – små bedrifter har ikkje inntekter lenger, folk mister arbeidet sitt og sluttar naturleg nok også å betale skatt. Hamar Arbeiderblad har skrive at korona-krisa kostar Ringsaker kommune 40 millionar kroner kvar einaste månad. I byar som Oslo og Trondheim er summane svimlande høge.

2020 har vist seg å vere eit unntaksår vi ikkje har sett maken til, og det kjem til å henge ved i lang tid. Regjeringa, med Astrup i spissen, svarar at kommunane må lære seg å effektivisere. Men vi snakkar ikkje om fabrikkar der det let seg gjere å drifte raskare. Dette handlar om skular, barnehagar, omsorg og kultur. Ting som ikkje blir betre når drifta går raskare. Snarare tvert imot krev krisa fleire forholdsreglar, fleire på jobb i helse- og omsorg og at tenestene er tryggare enn nokon sinne.

KS anslo 30. april at ekstrautgifter og bortfall av inntekter i 2020 vil utgjere mellom 12,5 og 20 milliardar kroner for kommunane. SV har foreslått ti milliardar kroner til kommunane no, som ein start. Men regjeringa nektar å gje kommunane denne hjelpa.

Vi krev pengar på bordet, og vi krev at det blir gjort no. Både næringslivet, eldreomsorga og skulen trenger meir enn nokon gong at kommuneøkonomien er botnsolid.